Mintedde sābude magtipunin,
sinessaꞌan siye weꞌ ne,
paꞌinne,
“Daꞌa dahuꞌ kaꞌam tahalaꞌ amban Awrusalam.
Agadun bi dahuꞌ meꞌ pananggup Samakun,
iye bakas pinaꞌinku si kaꞌamin.
Si Yahiya,
boheꞌ hep pamandine meꞌ aꞌahin.
Saguwaꞌ kaꞌam,
pamandi si kaꞌamin seddili.
Palabey piyem bahangi binnaꞌan,
pinapiyu du si kaꞌam Niyawa Sutsihin.”
Dambuwaꞌ ellew,
sābu si Isa magtipun duk meꞌ aꞌa kawakilannen,
tinilew iye weꞌ de,
paꞌinde,
“Tuwan,
paluhayanu ne ke kuweꞌitu bangsa kami Israꞌilin duk pabaliknu ne pagsultananin si kami?”
Nambung iye,
paꞌinne,
“Gaꞌi subey kataꞌuhanbi sabab meꞌ iyan.
Samakun hadja magbayaꞌin si meꞌ maꞌumantag si dunyahin duk bang sumiyan paꞌantagne.
Saguwaꞌ inurungan du kaꞌam iyan balakat pagtekka ne si kaꞌam Niyawa Sutsihin.
Duk kaꞌam ne magaka-aka sabab akuhin laꞌi si Awrusalam,
si tibuꞌukan lahat Yahudiya,
si lahat Samariya,
duk sampay si kaꞌampat pidjū alam inin.”
Pagubus inin bissāne,
paꞌangkat iye hap surgaꞌ sābude mamayam-mayaman iyehin.
Manjari kaꞌelligan iye weꞌ inalak duk gaꞌ ne iye takitede.
Sābude pe mamayam-mayaman iyehin paꞌangkatne padiyataꞌ langitin,
bessuwang niyaꞌ lella duwangan nengge si bihingde magsemmek poteꞌ.
Paꞌin duwanganin si siye,
“O meꞌ aꞌa Jalil!
Weꞌey kaꞌam tuꞌu magtengge mayam padiyataꞌ langit?
Si Isa bakas ineddoꞌ amban kaꞌam binoꞌo hap surgaꞌin,
balik du pitu kuweꞌ pangitebi iye paꞌangkatne hap surgaꞌ miyaꞌan.”